Ronald Petrovický

Ronald Petrovický (s. 15. helmikuuta 1977 Žilina, Tšekkoslovakia) on slovakialainen jääkiekkoilija, joka on pelannut urallaan yhteensä 342 NHL:n runkosarjaottelua tehoin 41+51=92. Jäähyminuutteja hän on kerännyt 429. Rightin puolelta pelaava Petrovický on melko aggressiivinen laitahyökkääjä, jonka vahvuudet ovat laukauksessa ja työmoraalissa. Hän pelasi viimeksi AHL-joukkue Springfield Falconsissa kaudella 2009–2010.
Ura.
Junioriura.
Petrovický debytoi miesten peleissä HK Dukla Trenčínin riveissä kaudella 1993–1994, jolloin hän pelasi yhden ottelun Slovakian Extraliigassa. Petrovický siirtyi seuraavaksi kaudeksi 1994–1995 WHL-joukkue Tri-City Americansiin, josta hänet kaupattiin kesken kauden Prince George Cougarsiin. WHL:n tulokaskausi toi yhteensä 60 runkosarjaottelussa tehot 8+17=25. Kaudella 1995–1996 Petrovický jakoi tehoilla 19+21=40 Cougarsin sisäisen pistepörssin kolmannen sijan Geoff Lynchin kanssa. Calgary Flames varasi hänet numerolla 228 .
Kaudella 1996–1997 Petrovický oli tehoilla 32+37=69 Cougarsin paras pistemies, kuten myös kevään 1997 pudotuspeleissä tehoilla 4+9=13. Hän pelasi viimeisen WHL-kautensa 1997–1998 Regina Patsin joukkueessa, jossa Petrovický oli tehoilla 64+49=113 koko liigan runkosarjan pistepörssin kolmas Swift Current Broncosin Sergei Varlamovin ja Brandon Wheat Kingsin Cory Cyrennen jälkeen. WHL:n maalipörssissä hän sijoittui toiseksi Varlamovin jälkeen. Petrovický valittiin kauden päätteeksi WHL:n itäisen konferenssin toiseen tähdistökentälliseen.
Ammattilaisura.
Petrovický siirtyi kaudeksi 1998–1999 Calgary Flamesin organisaatioon. Hän pelasi siellä kaksi ensimmäistä kauttaan kokonaan AHL-joukkue Saint John Flamesissa. Petrovický debytoi NHL:ssä kaudella 2000–2001, jolloin hän pelasi koko kauden Calgaryssa ja teki 30 runkosarjaottelussa tehot 4+5=9. Tulokaskausi jäi lyhyeksi, sillä Petrovický loukkasi ranteensa lokakuussa 2000 ottelussa Detroit Red Wingsiä vastaan. Ensimmäisellä kokonaisella NHL-kaudellaan 2001–2002 hän teki 77 runkosarjaottelussa tehot 5+7=12. Petrovický aloitti myös kauden 2002–2003 Flamesissa, mutta joukkue asetti hänet siirtolistalle jo harjoituskaudella. New York Rangers nappasi Petrovickýn riveihinsä lokakuussa 2002. Vuotta myöhemmin hän siirtyi vastaavasti Atlanta Thrashersiin, jossa kausi 2003–2004 toi Petrovickýlle hänen NHL:n yhden kauden piste-ennätyksen tehoilla 16+15=31.
 Petrovický aloitti kotikaupungissaan MsHK Žilinan joukkueessa, mutta hän siirtyi tammikuussa 2005 Ruotsiin ja Elitserien-joukkue Brynäs IF:ään. Atlanta Thrashersin riveissä vietetyn kauden 2005–2006 jälkeen Petrovický siirtyi vapaana agenttina kaudeksi 2006–2007 Pittsburgh Penguinsiin. Hänen runkosarjansa jäi kuitenkin vain 31 ottelun mittaiseksi lonkkaleikkauksen takia. Petrovický haki kauden aikana myös neljän ottelun verran pelintuntumaa AHL-joukkue Wilkes-Barre/Scranton Penguinsista.
Petrovický aloitti kauden 2007–2008 kotimaassaan HK Dukla Trenčínin riveissä, mutta hän siirtyi sieltä kesken kauden Elitserien-joukkue MODO Hockeyhyn ja loppukauden Petrovický pelasi Sveitsin Nationalliga A:n EV Zugissa. Hän pelasi noin puolet kaudesta 2008–2009 KHL-joukkue Dynamo Riiassa, kunnes jätti joukkueen joulukuussa 2008, eikä hän pelannut enää loppukaudella. 
Syksyllä 2009 Petrovický haki pelipaikkaa Vancouver Canucksista, mutta hän jäi ilman sopimusta. Joulukuussa 2009 Petrovický siirtyi try-outille AHL-joukkue Springfield Falconsiin. Hän pelasi siellä kuusi ottelua ilman tehopisteitä ja jäi ilman sopimusta. Petrovický on ollut tuosta lähtien ilman joukkuetta.
Maajoukkue.
Petrovický edusti Slovakiaa MM-kilpailuissa vuosina 2000 ja 2004, joista ensimmäisenä mainittu turnaus päättyi hopeaan. Hän pelasi myös Torinon olympiakisoissa 2006.
Muuta.
Myös Petrovickýn isoveli Róbert on pelannut NHL:ssä ja miesten arvokisoissa. Hän pelaa nykyään Tšekin Extraligan HC Kometa Brnossa.